Rozhodnutie Komisie
z 15. júla 2002,
ktorým sa schvaľujú vakcíny proti bovinnej brucelóze v rámci smernice Rady 64/432/EHS
(oznámené pod číslom dokumentu C(2002) 2592)
(Text s platnosťou pre EHP)
(2002/598/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 64/432/EHS z 26. júna 1964 o veterinárnych problémoch, ktoré ovplyvňujú obchodovanie s hovädzím dobytkom a ošípanými v rámci spoločenstva [1], naposledy zmenenú a doplnenú nariadením Komisie (ES) č. 535/2002 [2], a najmä tretiu zarážku odseku 4 písmeno i) jeho prílohy A(II);
keďže:
(1) Pravidlá spoločenstva o používaní vakcín proti brucelóze hovädzieho dobytka sú uvedené v smernici 64/432/EHS.
(2) Bovinná brucelóza sa stále vyskytuje v určitých oblastiach spoločenstva. Vakcinácia sa považuje za účinný nástroj, ktorý treba používať za určitých podmienok v súčinnosti s politikou testovania a zabíjania, a to najmä v oblastiach s extenzívnym chovom dobytka.
(3) Novovyvinutá vakcína poskytuje okrem už schválených aj ďalšie výhody, najmä nezasahuje do diagnostických postupov uplatňovaných v rámci platných programov eradikácie v určitých členských štátoch v súlade s legislatívou spoločenstva.
(4) V určitých prípadoch je brucelóza hovädzieho dobytku spojená s brucelózou oviec a kôz a opatrenia zamerané na eradikáciu sa musia vykonávať v rámci programov na eradikáciu brucelózy spôsobenej Brucella melitensis, vrátane vakcinácie vhodnou vakcínou.
(5) Požiadavky na produkciu a odporúčania používať proti bovinnej brucelóze vakcíny obsahujúce živý kmeň RB 51 a živý kmeň Rev. 1 sú obsiahnuté v Príručke štandardov pre diagnostické testy a vakcíny Medzinárodného úradu pre nákazy, 4. vydanie 2000, vydanom v auguste 2001.
(6) Z tohto dôvodu je vhodné schváliť, s výhradou určitých podmienok, používanie vakcín obsahujúcich živý kmeň RB 51 a živý kmeň Rev. 1 v rámci programov eradikácie brucelózy schválených podľa rozhodnutia Rady 90/424/EHS z 26. júna 1990 o výdavkoch vo veterinárnej oblasti [3], naposledy zmeneného a doplneného rozhodnutím 2001/572/ES [4], s cieľom zohľadniť vedecký vývoj a medzinárodné normy.
(7) Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Na účely tohto rozhodnutia sa pod pojmom "príslušný orgán" rozumie ústredný orgán členského štátu príslušný vykonávať veterinárne a zootechnické kontroly alebo akýkoľvek iný orgán, ktorému takúto právomoc delegoval ústredný orgán pre zvláštne účely uplatňovania tohto rozhodnutia.
Článok 2
Týmto sa schvaľujú nasledujúce vakcíny proti bovinnej brucelóze schválené na imunizáciu samičieho hovädzieho dobytka za podmienok uvedených v článku 3:
a) vakcína obsahujúca živý kmeň RB 51 pre zvieratá ohrozené infekciou Brucella abortus;
a) vakcína obsahujúca živý kmeň Rev. 1 pre zvieratá ohrozené infekciou Brucella melitensis.
Článok 3
1. Členské štáty využívajúce vakcíny schválené podľa článku 2 zabezpečia splnenie podmienok uvedených v odsekoch 2 až 6.
2. Skladovanie, dodávky, distribúcia a predaj vakcín bude prebiehať pod kontrolou príslušného orgánu.
3. Vakcíny bude používať výhradne úradný veterinárny lekár alebo veterinárny lekár osobitne poverený príslušným orgánom v rámci programu eradikácie brucelózy predloženého zo strany členského štátu a schváleného Komisiou podľa článku 24 ods. 7 rozhodnutia 90/424/EHS.
4. Príslušný orgán predloží Komisii a ostatným členským štátom podrobné informácie o programe vakcinácie, a to najmä o oblasti, v ktorej sa vykoná vakcinácia, o veku zvierat, ktoré sa majú vakcinovať, a o realizovanom systéme testov na identifikáciu vakcinovaných zvierat.
5. Príslušný orgán zabezpečí, aby vakcinované zvieratá neboli predmetom obchodu vo vnútri spoločenstva, a to najmä uplatňovaním ďalších metód označovania a registrácie vakcinovaných zvierat.
6. Príslušný orgán bude informovať služby pôsobiace v oblasti zdravotníctva o používaní týchto vakcín a o dostupných realizovaných diagnostických a terapeutických systémoch.
Článok 4
Toto rozhodnutie je adresované členským štátom.
V Bruseli 15. júla 2002